CELEX: C2004/262/79
Language: da
Date: 2004-10-23 00:00:00
Title: Sag T-306/04: Sag anlagt den 15. juli 2004 af Monika Luxem mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/41
            
         Sag anlagt den 15. juli 2004 af Monika Luxem mod Kommissionen for De Europæiske Fællesskaber
   (Sag T-306/04)
   (2004/C 262/79)
   Processprog: fransk
   Ved De Europæiske Fællesskabers Ret i Første Instans er der den 15. juli 2004 anlagt sag mod Kommissionen for De Europæiske Fællesskaber af Monika Luxem, Bruxelles (Belgien), ved avocats Sébastian Orlandi, Albert Coolen, Jean-Noël Louis og Etienne Marchal, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Annullation af Kommissionens afgørelse om ikke at ansætte sagsøgeren som tjenestemand ved De Europæiske Fællesskaber, om ikke at ansætte sagsøgeren i GD DEV/A.2 i den stilling, der blev opslået ledig under ref. nr. KOM/2002/6022/F og om afvisning af at ansætte sagsøgeren i en anden stilling svarende til hendes kvalifikationer og karriereprofil.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren indgav ansøgning til den almindelige udvælgelsesprøve KOM/A/6/01 til ansættelse af fuldmægtige inden for områderne eksterne forbindelser og administration af støtte. Hun anførte i sin ansøgning, at hun efter tre års studier havde opnået et tysk diplom. Efter at have bestået udvælgelsesprøven ansøgte hun om en ledig stilling ved Kommissionen. Ved skrivelse af 30. juli 2003 underrettede Kommissionen hende om, at den henset til hendes diplom ikke var i stand til at imødekomme hendes ansøgning. Ifølge Kommissionen opfyldte alene et tysk diplom opnået efter fire års studier adgangsbetingelserne til udvælgelsesprøven, hvori det var angivet, at de krævede diplomer skulle give adgang til studier med henblik på opnåelse af en doktorgrad.
   Sagsøgeren har til støtte for annullationssøgsmålet til prøvelse af denne afgørelse gjort gældende, at retssikkerhedsprincippet er tilsidesat, at tilbagetrækningen af en afgørelse, som har skabt subjektive rettigheder, er ulovlig, at den pågældende meddelelse om udvælgelsesprøven er tilsidesat samt at der er anlagt et åbenbart urigtigt skøn.